作者：赵以夫
词牌/韵律：角招

paragraphs: 晓风薄。
苔枝上、翦成万点冰萼。
暗香无处著。
立马断魂，晴雪篱落。
横溪略彴。
恨寄驿、音书辽邈。
梦绕扬州东阁。
风流旧日何郎，想依然林壑。
离索。
引杯自酌。
相看冷淡，一笑人如削。
水云寒漠漠。
底处群仙，飞来霜鹤。
芳姿绰约。
正月满、瑶台珠箔。
徙倚阑干寂寞。
尽分付，许多愁，城头角。